Dagiti Proverbio.
7.
Anakko, salimetmetam dagiti sasaok ken idulinmo dagiti bilbilinko iti kaunggam. 
Salimetmetam dagiti bilbilinko ket agbiagka ken salimetmetam ti pagannurotak a kas iti panagaywanmo iti bukelbukel dagiti matam. 
Igalutmo dagitoy kadagiti ramaymo; isuratmo dagitoy dita pusom. 
Kunaem iti kinasirib, “Sika ti kabsatko a babai,” ken awagam a kabagiam ti pannakaawat, 
tapno maiyadayodaka iti manggargari a babai, manipud iti babai a makikamkamalala babaen iti nalamuyot a sasaona. 
Timman-awak manipud iti tawa ti balayko, 
ket nakitak ti adu nga agtutubo a lallaki a saan pay a nasuroan. Nakitak manipud kadagiti agtutubo ti maysa nga agtutubo a lalaki nga awan ammona. 
Magmagna dayta nga agtutubo iti kalsada nga asideg iti balay ti babai nga adda iti nagsabatan ti kalsada, ket nagturong isuna iti balay ti babai- 
sumipnget idi, sardam, iti karabianna ken nasipnget. 
Ket adda babai a nangsabat kenkuana sadiay, nakakawes a kas iti maysa a balangkantis, ken ammo ti babai no apay nga adda isuna sadiay. 
Naariwawa ken nasukir isuna, saan nga agtaltalinaed dagiti sakana iti pagtaengan- 
ita ket adda kadagiti kalsada, damdama ket adda iti pagtagilakuan, agpadpadaan isuna iti amin a suli. 
Ginammatanna ngarud ti agtutubo sana inungngoan, ket napuskol ti rupana a kinunana kenkuana, 
“Nangidatagak iti daton a pakikappia ita nga aldaw, binayadakon dagiti karik, 
isu a rimmuarak a makisinnarak kenka, a sigagagar a mangsapul kenka, ket nasarakankan. 
Inap-apak ti pagiddaak, kadagiti de kolor a lino manipud Egipto. 
Binangbangloak ti pagiddaak iti mirra, aloe ken kanela. 
Umayka, agpennekta iti ragsak inggana no bigat; agragsakta iti kasta unay iti nadumaduma a kita ti panagkaidda. 
Awan ti asawak idiay balay; nagdaliasat isuna iti adayo. 
Nangitugot isuna iti sangasupot a kuarta; agsublinto isuna iti aldaw ti kabus.” 
Inallukoyna ti agtutubo gapu iti makagargari a panagsasaona, ken naallukoyna isuna babaen iti nalamuyot a panagsasaona. 
Simmurot ti lalaki iti babai a kas iti maysa a kalakian a baka a maipan iti pagpartian, wenno kas iti maysa nga ugsa a napalab-ogan, 
agingga nga adda pana a simmalput iti dalemna- wenno kas iti billit nga agdardaras nga agturong iti silo, saanna nga ammo a kasukat daytoy ti biagna. 
Ket ita, annakko, denggendak; ipangagyo ti ibagbagak. 
Saan koma a maibaw-ing ti pusoyo kadagiti aramidna; saankayo a paiyaw-awan kadagiti dalanna. 
Adun ti dinadaelna a biktima; saandan a mabilang. 
Ti balayna ket adda iti dalan nga agturong iti sheol; agpababa daytoy kadagiti siled ti patay. 
