Dagiti Salmo.
38.
O Yahweh, saannak a tubngaren iti ungetmo; saannak a dusaen iti pungtotmo. 
Ta sinugatnak dagiti panam; ken italtalmegnak dagiti imam. 
Masakit ti entero a bagik gapu iti ungetmo, saan a nasalun-at dagiti tulangko gapu iti basolko. 
Ta linapunosnak dagiti kinadakesko; nadagsenda unay nga awitko. 
Agnunog ken bumangsit dagiti sugatko gapu kadagiti minamaag a basbasolko. 
Nagdumog ken naibabainak iti inaldaw; agdungdung-awak nga agmalmalem. 
Ta inabaknak ti bain, ket agsaksakit ti entero a bagik. 
Agpipikel ken agkakapsutak; agasugak gapu iti ut-ot ti pusok. 
O Apo, maawatam dagiti tarigagay ti kaunggan ti pusok, ket saan a mailemmeng kenka dagiti as-asugko. 
Agkebbakebba ti pusok, agkakapsutak, ken aglidem ti panagkitak. 
Inadaywannak dagiti gagayyem ken kakaduak gapu iti kasasaadko; saandak nga asitgan dagiti kaarrubak. 
Agipakat kadagiti silo para kaniak dagiti agpanggep iti biagko. Agmalmalem nga agsasao kadagiti makadadael ken makaallilaw a sasao dagiti agtarigagay a mangdangran kaniak. 
Ngem siak, kaslaak maysa a tuleng a tao nga awan pulos mangngegna; kaslaak maysa nga umel a tao nga awan pulos maibagana. 
Kaslaak maysa a tao a saan a makangngeg ken awan maisungbatna. 
Awan duadua, nga urayenka, O Yahweh; sumungbatka, Apo a Diosko. 
Ibagak daytoy tapno saandak a pagkakatawaan dagiti kabusorko. No maikaglis ti sakak, agaramidda kadagiti nakaam-amak a banbanag kaniak. 
Ta dandaniakon maitublak, ket kanayon nga agsagsagabaak. 
Ipudnok ti basolko; maseknanak iti nagbasolak. 
Ngem adu dagiti kabusorko, adu dagiti gumurgura kaniak nga awan gapgapuna. 
Sinubadanda iti kinadakes ti kinaimbagko; pabpabasolendak uray no ikalikagumko ti nasayaat. 
Saannak a panawan, O Yahweh; a Diosko, saanka nga umadayo kaniak. 
Darasem ti umay a tumulong kaniak, O Apo, a salakanko. 
