Dagiti Salmo.
91.
Siasinoman nga agnaed iti salinong ti Kangangatoan ket agtalinaed iti aniniwan ti Mannakabalin-amin. 
Ibagakto kenni Yahweh, “Isuna ti salinong ken pagkamangak, Diosko a pagtalkak.” 
Ta ispalennakanto manipud iti silo ti mangnganup ken manipud iti makapatay a didigra. 
Sallukobannakanto kadagiti payakna ken makasarakkanto ti pagkamangan kadagiti salinong ti payakna. Ti kinamalekna ket kalasag ken salaknib. 
Saankanto a mabuteng iti mangbutbuteng iti rabii, wenno iti sumiag a pana iti aldaw, 
wenno iti didigra nga agraraira iti kasipngetan, wenno ti sakit a dumteng iti tengnga ti aldaw. 
Sangaribu ti mabalin a matuang iti sikigam ken sangapulo a ribu iti makannawan nga imam, ngem saandakanto a maan-ano. 
Mapaliiwmonto laeng ken makitamto ti pannusa dagiti nadangkes. 
Ta ni Yahweh ti salinongko. Pagbalinem met a salinongmo ti Kangangatoan. 
Awanto ti dakes a makauna kenka; awanto ti panagsagaba a makaasideg iti pagtaengam. 
Ta iturongnanto dagiti anghelesna a mangsalaknib kenka, a mangaywan kenka iti sadinoman a papanam. 
Itag-aydakanto kadagiti imada tapno saanka a maikaglis ket matnag iti bato. 
Iridismonto dagti leon ken dagiti nagita nga uleg; ibaddekmonto dagiti urbon a leon ken dagiti uleg. 
Gapu ta ipangpangrunanak, tulongakto isuna. Salaknibakto isuna gapu ta napudno isuna kaniak. 
Inton umawag kaniak, sungbatakto isuna. Addaakto kenkuana iti pannakariribukna; itedkonto kenkuana ti balligi ken padayawakto isuna. 
Pennekekto isuna iti atiddog a panagbiag ken ipakitakto kenkuana ti panangisalakanko. 
