Dagiti Salmo.
55.
Ipangagmo ti kararagko, O Dios, ken saanmo kadi nga ilemmengan ti ararawko. 
Ipangagnak ket sungbatannak; awan ti inanak kadagiti pakariribukak 
gapu kadagiti timek dagiti kabusorko, gapu iti panangparigat dagiti nadangkes; ta riribuk ti iyegda kaniak ket kapungtotdak. 
Nasaktan unay ti pusok, ken nagtupak kaniak ti alliaw ni patay. 
Panagbuteng ken panagpigerger ti immay kaniak, ket linapunosnak ti buteng. 
Kinunak, “O, no addaanak koma kadagiti payak a kasla iti kalapati! Ket makatayabak koma nga umadayo ken makainana. 
Kitaem, ket innak iti adayo a disso; agtalinaedak idiay let-ang. Selah 
Agdardarasak a mapan iti panglinongan manipud iti napigsa nga angin ken bagio.” 
Dadaelem ida, O Apo, ket dimo pagkikinnaawaten ida, ta makitak ti kinaranggas ken riribuk iti siudad. 
Aldaw ken rabii, lawlawlawenda dagiti paderna; kinadakes ken riribuk ti adda iti tengngana. 
Adda ti kinadangkes iti tengngana; saan a pumanaw kadagiti kalsadana dagiti panangidadanes ken panangallilaw. 
No koma kabusor ti manglalais kaniak, maibturak; uray isuna a gimmura kaniak a nagpannakkel kaniak, mailemmengak. 
Ngem sika, ti tao a kapadpadak, ti kaduak ken nasinged a gayyemko. 
Naaddaanta ti nasam-it a panaglinlinnangen; nagnata iti balay ti Dios agraman ti adu a tattao. 
Kellaat koma nga umay ni patay kadakuada; maipababada koma a sibibiag iti sheol, ta kinadangkes ti pagnanaedanda, iti mismo nga ayanda. 
No maipapan kaniak, umawagakto iti Dios, ket isalakannakto ni Yahweh. 
Agdayengdeng ken umasugak iti rabii, bigat ken agmatuon; ipangagna ti timekko. 
Sitatalged nga ispalenna ti biagko manipud iti gubat a maibusor kaniak, ta adu dagiti bimmusor kaniak. Selah. 
O Dios, a nagturay manipud iti un-unana, denggennakto ken parmekennanto ida. Saan nga agbalbaliw dagidiay a lallaki; saanda nga agbuteng iti Dios. 
Inlayat ti gayyemko dagiti imana kadagiti nakikapia kenkuana; saanna a rinaem ti katulaganda. 
Nalammuyot ti ngiwatna a kas iti mantikilia ngem adda gura ti pusona; naluklukneng ngem iti lana dagiti balikasna, ngem kinapudnona, immasutda kadagiti kampilan. 
Ikamangyo dagiti dadagsenyo kenni Yahweh, ket saranayenakayonto; saanna pulos nga ipalubos a magaraw ti nalinteg a tao. 
Ngem sika, O Dios, ipisokmonto dagiti nadangkes iti abut ti pannakadadael; dagiti mawaw iti dara ken manangallilaw a lallaki ket saanto nga agbiag iti uray kaguddua iti kaatiddog ti panagbiag dagiti dadduma, ngem no siak, agtalekak kenka. 
